Tranby-saken: Slik forsøker forsvaret å svekke aktors viktigste bevis
ARTIKKELEN ER OVER FIRE ÅR GAMMEL Aktoratet ba i går om lovens strengeste straff for 53-åringen. De mener tiltalte har lurt i Per Gunnar Asheim medikamenter – dopet ham ned med medisiner knust i kaffekvernen – og kjørt ham i bilen til parkeringsplassen. Der skal hun ha dynket bilen i diesel, tent på og dratt hjem. 57 år gamle Per Gunnar Asheim ble funnet død i konas utbrente BMW kabriolet 27. mars 2013.– Statsadvokaten vil ha det til at kaffekvernen er drapsvåpenet. Er det noen holdepunkter for et slikt resonnement, spør forsvarer Hilde Marie Ims i retten onsdag. Medforsvarer Anders Westeng supplerer senere: – Dette er jo selve «drapsvåpenet». Gir det noe mening at hun legger kvitteringa på kjøpet av kvernen i skuffen på kjøkkenet og lar kaffekvernen stå fremme, spør Westeng. Han mener den manglende innsatsen i å skjule spor er bevis for at hun ikke kan ha brukt kvernen for å dope ned sin mann. Forsvaret viser videre til at det i kaffekvernen også er funnet en rekke medisinske stoffer som ikke kunne påvises i blodet til avdøde Per Gunnar Asheim. – Bortsett fra diklofenac og paracetamol som har kort halveringstid og derfor korrigeres bort, er det ikke funnet igjen andre stoffer (som både er i kaffekvernen og Asheims blod - red.anm.). Det er ikke påvist diazepam i kaffekvernen, men det er funnet i blodet til Per Gunnar Asheim, sier Ims. Halveringstid er den tiden det tar for en størrelse å falle til halvparten av den opprinnelige verdien. Det brukes i denne sammenheng for å beskrive hvor lang tid kroppen bruker på å bryte ned det medinske virkestoffet. Tiltalte har i rettssaken blitt pekt på som kilden til diazepam fordi tiltale har fått dette på resept gjennom Vival-tabletter. – Medisinoppbevaringen i huset til tiltalte og avdøde har vært felles, på kjøkken og bad, sier Ims og mener med det at Per Gunnar Asheim like gjerne kan ha tatt Vival på egenhånd.Ims mener hensikten ved å kverne tabletter i en kaffekvern også kan stilles spørsmål ved. «De kan løses i væske og knuses med andre redskaper», sier hun. Forsvaret mener Per Gunnar Asheims død er et resultat av selvmord eller en ulykke. I tillegg til å svekke kronbeviset, bruker forsvaret mye tid på å sannsynliggjøre at 57-åringen kan ha begått selvmord. – Det er ikke noe ønske herfra å dra Per Gunnar Asheims minne ned i sølen. Her er det bare tapere. Det er en eneste stor tragedie uansett. Men jeg ber retten være forsiktige med å tro at vi har fått belyst hele Per Gunnars karakter og hans sanne jeg. Det vi har fått belyst er en liten flik av hans 57 år gamle liv, sier Ims.Kaffekvernen ble kjøpt inn av tiltalte fem dager før Per Gunnar Asheim ble funnet død. Mellom to ransakelser den første tiden etter siktelsen, har saftflasken og kaffekvernen flyttet sted i huset, uten at etterforskerne kan svare på hvorfor, forklarer medforsvarer Anders Westeng i retten. – Jeg liker dette skikkelig dårlig. Jeg finner det veldig lite betryggende. Retten må gjøre seg opp sin egen mening, men jeg vil trekke frem: Hvordan kan aktor be dere se på beviser hva gjelder skjorter, fyrstikker, engangshansker og så videre. Hvordan kan man legge til grunn at dette stemmer, når det som oppfattes som «drapsvåpenet» i saken har blitt flyttet på, spør Westeng. En etterforsker har tidligere i rettssaken forklart at det er naturlig at ting flyttes på under ransakelser.Tiltalte nekter for å ha drept sin mann. I retten har tiltalte erkjent å ha mishandlet fem av sine seks barn psykisk, men hun nekter for å ha utøvet fysisk vold mot noen av dem. Hun har delvis erkjent vitnepåvirkning. Under prosedyren har forsvaret konsentrert seg om post 1 – som gjelder det de mener er en feilaktig drapstiltale. Westeng sier også i retten at det er spesielt viktig for tiltalte at hun ikke skal ha tatt kvelertak på et av barna ved en anledning. Forsvarer Hilde Marie Ims avsluttet onsdagen med å be om at tiltalte frifinnes for tiltalens post 1, overlagt drap, samt post 4 D og E, som gjelder påvirkning av vitner. De ber om at hun «forøvrig blir å anse på mildest mulig måte». De andre forholdene gjelder fysisk og psykisk mishandling av fem av parets seks barn.
Forsvaret har brukt mesteparten av prosedyren til å svekke politiets viktigste bevis – kaffekvernen.